Document ID: 32014R1242

REGULAMENTUL DE PUNERE ÎN APLICARE (UE) NR. 1242/2014 AL COMISIEI
din 20 noiembrie 2014
de stabilire, în temeiul Regulamentului (UE) nr. 508/2014 al Parlamentului European și al Consiliului privind Fondul european pentru pescuit și afaceri maritime, a normelor privind prezentarea datelor relevante cumulative cu privire la operațiuni
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 97 alineatul (2),
După consultarea Comitetului pentru Fondul european pentru pescuit și afaceri maritime,
întrucât:
(1)
În conformitate cu articolul 97 alineatul (1) litera (a) din Regulamentul (UE) nr. 508/2014, autoritățile de gestionare din statele membre trebuie să furnizeze Comisiei datele relevante cumulative privind operațiunile selectate pentru finanțare până la sfârșitul anului anterior, inclusiv principalele caracteristici ale beneficiarilor și ale operațiunilor.
(2)
Pentru a asigura coerența și exhaustivitatea datelor cumulative privind operațiunile selectate pentru finanțare, este necesar să se prevadă specificații tehnice comune și norme comune pentru prezentarea datelor cumulative în cauză. În acest scop, este necesar să se consulte structura bazei de date prevăzute în anexa I la Regulamentul de punere în aplicare (UE) nr. 1243/2014 al Comisiei (2).
(3)
Pentru a asigura aplicarea cu promptitudine a măsurilor prevăzute de prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Autoritățile de gestionare respectă specificațiile tehnice și normele privind prezentarea datelor cumulative cu privire la operațiunile selectate pentru finanțare, inclusiv principalele caracteristici ale beneficiarilor și ale operațiunilor, astfel cum se prevede la articolul 97 alineatul (1) litera (a) din Regulamentul (UE) nr. 508/2014, în conformitate cu formularele și tabelele incluse în anexele la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 noiembrie 2014.

Labels: 5
7
8
6
12
15